-----------------------------------------------------------------------
  2.3 การประกอบธุรกิจของแต่ละสายผลิตภัณฑ์

  -----------------------------------------------------------------------

1. ลักษณะของผลิตภัณฑ์ มีดังนี้

1.1 น้ำมันปาล์มดิบ (Crude Palm Oil) เป็นน้ำมันที่ได้จากการสกัดผลปาล์มสด
โดยมีอัตราเปอร์เซ็นต์น้ำมันมากน้อยขึ้นอยู่กับคุณภาพของผลปาล์มสด ตัวอย่างเช่น
ถ้าเป็นผลปาล์มสดที่ซื้อจากเกษตรกรรายย่อยจะได้เปอร์เซ็นต์น้ำมันอยู่ที่ร้อยละ 15 – 17
แต่ถ้าเป็นผลปาล์มสดจากสวนของบริษัทฯเองจะได้เปอร์เซ็นต์น้ำมันถึงร้อยละ 20
โดยมีผลพลอยได้เป็นเมล็ดในปาล์ม ซึ่งเป็นวัตถุดิบในการผลิตน้ำมันเมล็ดในปาล์มดิบ

1.2 น้ำมันเมล็ดในปาล์มดิบ (Crude Palm Kernel Oil)
เป็นน้ำมันที่ได้จากการสกัดเมล็ดในปาล์ม โดยมีอัตราเปอร์เซ็นต์น้ำมันร้อยละ 43
และมีผลพลอยได้เป็นกากปาล์ม ซึ่งเป็นวัตถุดิบสำหรับผลิตอาหารสัตว์

น้ำมันปาล์มดิบและน้ำมันเมล็ดในปาล์มดิบเป็นวัตถุดิบของอุตสาหกรรมต่อเนื่องอื่น เช่น
น้ำมันปรุงอาหาร ไขมันผสม เนยเทียม ขนมปังกรอบ ขนมเค็ก เนยโกโก้ ไอศครีม ครีมเทียม สบู่
แชมพู เทียนไข กลีเซอรีน สีอะมินส์ ส่วนผสมอาหาร เคมีภัณฑ์ เคลือบดีบุก อาหารสัตว์ และอื่นๆ

น้ำมันปาล์มเป็นน้ำมันที่มีคุณสมบัติพิเศษคือ มีจุดไหม้ที่สูงกว่า และมีเบต้าแคโรทีนสูง
ซึ่งเป็นประโยชน์ต่อสุขภาพ นอกจากนั้นยังมีการดูดซับที่ต่ำกว่าน้ำมันพืชชนิดอื่น
ทำให้ไม่เคลือบติดสิ่งที่ทอด ทำให้อาหารที่ทอดมีสีสวย และเก็บไว้ได้นาน

[]การแปรรูปผลปาล์มให้เป็นผลิตภัณฑ์ต่างๆ

ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

1. บัตรส่งเสริมการลงทุน

1)  บริษัทฯ ได้รับสิทธิพิเศษทางภาษีตามพระราชบัญญัติการส่งเสริมการลงทุน พ.ศ. 2520
    โดยการอนุมัติของคณะกรรมการส่งเสริมการลงทุนตามบัตรส่งเสริมเลขที่ 1044/2537 ลงวันที่
    24 ม.ค. 2537, บัตรส่งเสริมเลขที่ 4571/2537 (2-1044/2537) ลงวันที่ 4 พ.ค.
    2537 และบัตรส่งเสริมเลขที่ 4583/2537 (3-1044/2537) ลงวันที่ 28 มิย. 2538
    สำหรับกิจการสกัดน้ำมันปาล์มดิบและเมล็ดในปาล์มอบแห้งขนาด 30 ตันผลปาล์มสดต่อชั่วโมง
    ทั้งนี้ภายใต้เงื่อนไขบางประการ
    สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลา
    8 ปี นับตั้งแต่เริ่มมีรายได้จากการประกอบกิจการคือตั้งแต่ 18 สิงหาคม 2538 ถึง 17
    สิงหาคม 2545
    และได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
    ของอัตราปกติ มีกำหนด 5 ปี
    นับจากวันที่หมดอายุของสิทธิที่ได้รับยกเว้นภาษีเงินได้นิติบุคคลคือนับตั้งแต่วันที่ 17 สิงหาคม
    2545 ถึง 16 สิงหาคม 2550

2)  เมื่อวันที่ 11 ธ.ค. 2539 บริษัทฯ
    ได้รับการส่งเสริมการลงทุนในกิจการผลิตน้ำมันเมล็ดในปาล์มดิบ (CPKO) จากเมล็ดในปาล์ม
    ขนาด 4.17 ตันเมล็ดในปาล์มต่อชั่วโมง ตามบัตรส่งเสริมการลงทุนเลขที่ 1817/2539
    ซึ่งได้รับสิทธิในการยกเว้นภาษีเงินได้นิติบุคล สำหรับกำไรสุทธิเป็นระยะเวลา 8 ปี
    นับจากวันที่ 21 กรกฎาคม 2541 ถึง 20 กรกฎาคม 2549
    และได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
    ของอัตราปกติมีกำหนด 5 ปี นับจากวันที่ 20 กรกฎาคม 2549 ถึง 19 กรกฎาคม 2554

3)  บริษัทฯ ได้รับสิทธิพิเศษทางภาษีตามพระราชบัญญัติการส่งเสริมการลงทุน พ.ศ. 2520
    โดยการอนุมัติของคณะกรรมการส่งเสริมการลงทุนตามบัตรส่งเสริมเลขที่ 1331(2)/2546
    ลงวันที่ 27 พฤษภาคม 2546 สำหรับกิจการสกัดน้ำมันปาล์มดิบและเมล็ดในปาล์มอบแห้งขนาด
    30 ตันผลปาล์มสดต่อชั่วโมง ทั้งนี้ภายใต้เงื่อนไขบางประการ
    สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิไม่เกินเงินลงทุน

2. การเช่าที่ดินสัมปทาน

บริษัทฯ ได้เช่าที่ดินในการทำสวนปาล์มน้ำมันจากบริษัทพันธ์ศรีวิวัฒน์ จำกัด
ซึ่งเป็นบริษัทย่อยของบริษัทฯ บริษัท พันศรีวิวัฒน์ จำกัด
ได้เช่าสัมปทานที่ดินสองแห่งคือชัยบุรีและเคียนซาจากบริษัทพันธ์ศรี จำกัด และบริษัทประจักษ์วิวัฒน์
จำกัด ตามลำดับ ซึ่งทั้งสองเป็นบริษัทย่อยของบริษัทพันธ์ศรีวิวัฒน์ จำกัด
ที่ดินสัมปทานที่ได้รับอนุญาตจากกรมป่าไม้คือ สัมปทานที่ดินอำเภอชัยบุรี จังหวัดสุราษฎร์ธานี จำนวน
20,000 ไร่ จะหมดอายุในวันที่ 1 มกราคม 2558 และสัมปทานที่ดินอำเภอเคียนซา
จังหวัดสุราษฎร์ธานี จำนวน 10,600 ไร่ จะหมดอายุในวันที่ 8 กรกฎาคม 2557

สำหรับสัปทานที่ดินอำเภอเคียนซานี้ บริษัท พันธ์ศรีวิวัฒน์ จำกัด ได้รับแจ้งจากสำนักงานธนารักษ์
จังหวัดสุราษฎร์ธานี สังกัดกระทรวงการคลังว่า ที่ดินนี้เป็นที่ดินราชพัสดุ
ซึ่งเป็นกรรมสิทธิ์ของกระทรวงการคลังโดยคำวินิจฉัยของคณะกรรมการกฤษฎีกา
และได้แจ้งให้ความร่วมมือในการทำสัญญาเช่ามีกำหนดเวลา 3 ปี นับแต่วันที่ 1 มกราคม 2544
และให้ชำระค่าเช่าที่ดินย้อนหลังตั้งแต่ปี 2534 ถึงปี 2543 เป็นจำนวนเงินประมาณ 12 ล้านบาท
บริษัท พันธ์ศรีวิวัฒน์ จำกัด ยังมิได้บันทึกบัญชีค่าเช่าดังกล่าว
เนื่องจากกำลังอยู่ระหว่างการเจรจากับหน่วยราชการที่เกี่ยวข้อง

2. การตลาดและภาวะการแข่งขัน

นโยบายและลักษณะการตลาดของผลิตภัณฑ์

กลยุทธ์การแข่งขัน

อุตสาหกรรมน้ำมันปาล์มของไทยมีแนวโน้มที่จะพัฒนาและขยายตัวต่อไปได้อีกมาก
จะเห็นได้จากอัตราการบริโภคน้ำมันปาล์มต่อคนต่อปีของไทยยังคงอยู่ในระดับต่ำที่ประมาณ 9
กิโลกรัม ในขณะที่ตัวเลขเฉลี่ยของโลกอยู่ที่ประมาณ 19 กิโลกรัมในปี 2545
นอกจากนั้นน้ำมันปาล์มยังมีราคาถูกกว่าน้ำมันพืชประเภทอื่นๆ
ทำให้น้ำมันปาล์มไม่มีปัญหาด้านตลาดรองรับทั้งตลาดภายในและต่างประเทศ
ที่ผ่านมาบริษัทฯผลิตน้ำมันปาล์มเพื่อตอบสนองความต้องการในประเทศเป็นหลัก
แต่ในบางสถานการณ์ที่มีผลผลิตออกมามากเกินความต้องการในประเทศ
เนื่องจากสภาพดินฟ้าอากาศเอื้ออำนวย ราคาในประเทศตกต่ำ
ในขณะที่ราคาน้ำมันปาล์มในต่างประเทศสูงกว่าราคาขายในประเทศ
บริษัทฯก็จะส่งออกเพื่อที่จะเป็นหนทางหนึ่งที่จะช่วยให้บริษัทฯสามารถทำกำไรได้มากขึ้น

เพื่อที่จะสามารถแข่งขันกับตลาดโลกได้ บริษัทฯจะต้องมีการบริหารต้นทุนการผลิตให้อยู่ในระดับต่ำ
โดยการปรับปรุงประสิทธิภาพของเครื่องจักรให้มีอัตราการสูญเสียระหว่างการผลิตน้อยที่สุด
และเพิ่มปริมาณผลปาล์มสดเข้าสู่กระบวนการผลิต

ลักษณะลูกค้าและกลุ่มลูกค้าเป้าหมาย

ลูกค้าบริษัทฯส่วนใหญ่เป็นโรงงานกลั่นน้ำมันปาล์ม ซึ่งปัจจุบันมีอยู่ประมาณ 13 โรงงาน
และมากกว่าร้อยละ 50
ของน้ำมันปาล์มดิบทั้งหมดในประเทศเป็นวัตถุดิบสำหรับโรงงานกลั่นน้ำมันปาล์มรายใหญ่เพียง 2-3
รายเท่านั้น ดังนั้นในช่วงที่ผลปาล์มสดมีปริมาณน้อย
จะทำให้ปริมาณน้ำมันปาล์มดิบมีไม่เพียงพอต่อความต้องการใช้น้ำมันปาล์มทั้งหมดในประเทศ
ซึ่งบางครั้งรัฐบาลต้องมีการอนุมัติให้มีการนำเข้าน้ำมันปาล์ม
ในทางตรงข้ามในช่วงที่มีผลปาล์มสดออกมามาก
ก็จะทำให้ปริมาณน้ำมันปาล์มดิบมีปริมาณมากเช่นเดียวกัน ซึ่งบริษัทฯก็สามารถส่งออกได้
หากราคาตลาดโลกสูงกว่าราคาขายในประเทศ

การจำหน่ายและช่องทางการจำหน่าย

บริษัทฯได้จำหน่ายน้ำมันปาล์มดิบและน้ำมันเมล็ดในปาล์มดิบแก่โรงงานกลั่นน้ำมันพืชบริสุทธิ์และโรงงานทำสบู่เป็นหลัก
โดยมีการตกลงซื้อขายล่วงหน้าหรือส่งมอบทันทีแล้วแต่กรณี
กากเมล็ดในปาล์มจะจำหน่ายแก่โรงงานผลิตอาหารสัตว์และผู้เลี้ยงสัตว์ที่อยู่บริเวณใกล้เคียงโรงงานเพื่อเป็นอาหารสัตว์
ผู้จัดการฝ่ายขายและประกันคุณภาพจะเป็นผู้ติดต่อลูกค้าโดยตรงภายใต้การควบคุมของกรรมการผู้จัดการ
โดยตกลงราคา จุดหมายปลายทางที่จะส่ง และคุณภาพของน้ำมันปาล์มดิบ น้ำมันเมล็ดในปาล์มดิบ
และกากเมล็ดในปาล์ม

สัดส่วนการจำหน่ายในประเทศและต่างประเทศ

2546

ล้านบาท %

การจำหน่ายในประเทศ 542,113 90.73

การจำหน่ายต่างประเทศ 55,376 9.27

ในปี 2546 บริษัทฯมีการจำหน่ายต่างประเทศโดยผ่านตัวแทน
ซึ่งส่วนใหญ่จะมีสำนักงานในประเทศสิงคโปร์ โดยมีการส่งออกไปยังประเทศจีน อินเดีย
และมาเลเซีย เป็นต้น

ภาวะการแข่งขัน

สภาพการแข่งขันภายในอุตสาหกรรม

โครงสร้างอุตสาหกรรมปาล์มน้ำมันและน้ำมันปาล์มประกอบด้วย 5 ส่วนหลัก ได้แก่
เกษตรกรผู้ปลูกปาล์ม, โรงงานสกัดน้ำมันปาล์มดิบ โรงงานกลั่นน้ำมันปาล์ม อุตสาหกรรมต่อเนื่อง
และผู้บริโภค ซึ่งการเปลี่ยนแปลงในแต่ละส่วนจะมีผลกระทบซึ่งกันและกัน นอกจากนั้น
ยังมีปัจจัยภายนอกซึ่งมีบทบาทสำคัญในด้านการกำหนดราคาในประเทศ ได้แก่ ราคาตลาดโลก
ราคาน้ำมันพืชชนิดอื่นที่ทดแทนกันได้ และยังมีปัจจัยที่ควบคุมไม่ได้ เช่น สภาพดินฟ้าอากาศ
อันจะส่งผลโดยตรงต่อปริมาณผลปาล์มสดที่จะออกสู่ตลาดในแต่ละฤดูกาล ในปัจจุบัน
โรงงานสกัดน้ำมันปาล์มมีจำนวน 43 โรง
ส่วนใหญ่กระจายอยู่ในเขตที่มีการเพาะปลูกปาล์มในภาคใต้ เช่น กระบี่ สุราษฎร์ธานี ชุมพร ตรัง
และสตูล โดยจะมีจำนวนเพิ่มขึ้นในแต่ละปี และในปี 2547
คาดว่าจะมีโรงงานสกัดน้ำมันปาล์มดิบเกิดขึ้นใหม่อีกประมาณ 5 โรง
และโรงเดิมบางโรงก็จะขยายกำลังการผลิต ตามพื้นที่เพาะปลูกปาล์มน้ำมันที่เพิ่มขึ้น ที่ผ่านมาในอดีต
การแข่งขันในตลาดเพื่อการซื้อวัตถุดิบประเภทผลปาล์มสด
และนำมาผลิตเพื่อจำหน่ายเป็นน้ำมันปาล์มดิบให้กับโรงงานกลั่นน้ำมันปาล์มนั้น
จะเป็นการแข่งขันทางด้านราคาเป็นหลัก ทั้งด้านราคาซื้อผลปาล์มสดและราคาจำหน่ายน้ำมันปาล์มดิบ

นอกจากนั้น ปัจจัยเรื่องการเปิดการค้าเสรีตามข้อตกลงเขตการค้าเสรีอาเซียน (ASEAN Free
Trade Area : AFTA) โดยการลดภาษีนำเข้าน้ำมันปาล์มเหลือร้อยละ 5 ตั้งแต่วันที่ 1 มกราคม
2546 แม้ว่ายังคงไม่มีความชัดเจน
แต่ก็นับเป็นปัจจัยสำคัญในการชี้วัดสภาพการแข่งขันในอุตสาหกรรมน้ำมันปาล์มในอนาคตอันใกล้นี้
ดังนั้นผู้ประกอบการทุกรายในอุตสาหกรรมจะต้องปรับตัวเพื่อเตรียมพร้อมสำหรับการแข่งขันในทุกๆ
ด้าน ทั้งในด้านเงินทุน เทคโนโลยี เพื่อสร้างความแตกต่างในตัวสินค้า และเพื่อลดต้นทุนการผลิต
เป็นต้น

จำนวนคู่แข่งขัน

ในปัจจุบัน โรงงานสกัดน้ำมันปาล์มมีจำนวน 43 โรง
ส่วนใหญ่กระจายอยู่ในเขตที่มีการเพาะปลูกปาล์มในภาคใต้ เช่น กระบี่ สุราษฎร์ธานี ชุมพร ตรัง
และสตูล โดยจะมีจำนวนเพิ่มขึ้นในแต่ละปี และในปี 2547
คาดว่าจะมีโรงงานสกัดน้ำมันปาล์มดิบเกิดขึ้นใหม่อีกประมาณ 5 โรง
และโรงเดิมบางโรงก็จะขยายกำลังการผลิต ตามพื้นที่เพาะปลูกปาล์มน้ำมันที่เพิ่มขึ้น

ขนาดของบริษัทเมื่อเทียบกับคู่แข่ง

ทางด้านสวนปาล์มถือได้ว่าบริษัทฯมีสวนปาล์มเป็นของตนเองและมีพื้นที่เพาะปลูกที่ใหญ่ที่สุดในประเทศไทย ซึ่งทำให้บริษัทฯได้เปรียบบริษัทอื่นในด้านต้นทุนของผลปาล์มสด ในส่วนของโรงงานสกัดน้ำมันปาล์มดิบ ซึ่งมีกำลังการผลิตเท่ากับ 60 ตันผลปาล์มสดต่อชั่วโมงนั้น ถือว่ามีขนาดที่ใกล้เคียงกับโรงงานสกัดอื่นๆ

สถานภาพและศักยภาพในการแข่งขัน

โครงสร้างอุตสาหกรรม พื้นที่ให้ผลผลิต ในปี 2546 คาดว่ามีพื้นที่เพาะปลูกปาล์มน้ำมันประมาณ 2.0
ล้านไร่ โดยเป็นพื้นที่ที่ให้ผลผลิตประมาณ 1.6 ล้านไร่ ซึ่งเติบโตอย่างต่อเนื่องเฉลี่ยปีละประมาณ
5-10% โดยมีผลผลิตปาล์มน้ำมันทั้งประเทศเพิ่มขึ้นจากปี 2545 ถึงประมาณ 29% เป็น 4.86
ล้านตัน โดยเฉพาะในไตรมาสที่ 2 ของปี 2546 ผลผลิตปาล์มน้ำมันสูงถึง 600,000
ตันต่อเดือนโดยเฉลี่ย ทำให้การผลิตน้ำมันปาล์มดิบทั้งปี อยู่ที่ 863,837 ตัน เพิ่มขึ้นประมาณ 35%
จากปี 2545 (ตัวเลขจากกรมการค้าภายใน) จากตัวเลขผลผลิตดังกล่าวจะเห็นว่าเปอร์เซ็นต์น้ำมัน
(Oil Extraction Rate : OER) ในปี 2546 ของทั้งประเทศโดยเฉลี่ยจะสูงถึง 17.8%
เมื่อเปรียบเทียบกับปี 2545 ที่ 17%
จึงนับเป็นนิมิตรหมายที่ดีสำหรับการพัฒนาด้านประสิทธิภาพการผลิตของอุตสาหกรรมน้ำมันปาล์มของประเทศไทย

สำหรับความต้องการใช้น้ำมันปาล์มดิบทั้งประเทศอยู่ที่ประมาณปีละ 600,000-700,000 ตัน
เติบโตอย่างต่อเนื่องเฉลี่ยปีละ 3-5% ทำให้ในปี 2546 ซึ่งนับเป็นปีที่ผลผลิตออกสู่ตลาดมากที่สุด
มีการส่งออกน้ำมันปาล์มดิบส่วนเกินออกไปยังต่างประเทศจำนวนทั้งสิ้น 86,000 ตัน
และมีสต๊อคน้ำมันปาล์มดิบ ณ สิ้นปี 2546 จำนวน 114,953 ตัน (ตัวเลขจากกรมการค้าภายใน)

สถานการณ์ตลาดและราคา ในปี 2546 ราคาน้ำมันปาล์มดิบในตลาดโลกโดยเฉลี่ยสูงกว่าปี 2545
โดยในเดือนสิงหาคม ราคาน้ำมันปาล์มดิบในตลาดล่วงหน้าประเทศมาเลเซียแตะระดับต่ำสุดของปีที่
1,250 ริงกิตต่อตัน และหลังจากนั้นก็ปรับตัวสูงขึ้นจนแตะระดับสูงสุดในเดือนตุลาคม ที่ 1,933
ริงกิตต่อตัน เฉลี่ยแล้วทั้งปี 2546 ราคาน้ำมันปาล์มดิบอยู่ที่ประมาณ 1,505 ริงกิตต่อตัน
เปรียบเทียบกับ 1,260 ริงกิตเมื่อปี 2545 คิดเป็นเพิ่มขึ้นร้อยละ 19

อย่างไรก็ตาม ถึงแม้ว่าราคาน้ำมันปาล์มดิบในตลาดโลกในปี 2546 จะปรับตัวสูงขึ้นจากปี 2545
แต่สถานการณ์ด้านราคาในประเทศกลับไม่ค่อยเปลี่ยนแปลงมากนักจากปี 2545
แม้แต่ในช่วงไตรมาสสุดท้ายของปี ซึ่งโดยปกติ
ราคาน้ำมันปาล์มดิบจะปรับตัวสูงขึ้นเนื่องจากเกิดการขาดแคลนผลปาล์มสด แต่ในปี 2546
การมีสต๊อคน้ำมันปาล์มดิบคงเหลือจำนวนมากกว่า 100,000 ตันทุกเดือนโดยเฉลี่ย
ทำให้เกิดอุปทานส่วนเกินในอุตสาหกรรม ผลกระทบทางด้านราคาจึงมีไม่มากนัก

ในปี 2546 ราคาผลปาล์มสดในประเทศเคลื่อนไหวอยู่ระหว่าง 1.96 – 4.03 บาทต่อกิโลกรัม
และราคาน้ำมันปาล์มดิบอยู่ที่ 15.51-25.10 บาทต่อกิโลกรัม (ตัวเลขจากกรมการค้าภายใน)
โดยมีราคาเฉลี่ยทั้งปีที่ 2.78 และ 18.28 บาทต่อกิโลกรัม เมื่อเปรียบเทียบกับปี 2545 ที่ 2.69
และ 17.33 บาทต่อกิโลกรัม ตามลำดับ

อย่างไรก็ตาม คาดการณ์ว่าราคาน้ำมันปาล์มในปี 2547
ยังคงขึ้นกับปริมาณผลผลิตในประเทศและราคาตลาดโลก โดยหากราคาผลปาล์มสดอยู่ที่ระดับ 2.00
– 3.50 บาทต่อกิโลกรัม ราคาน้ำมันปาล์มดิบก็จะเคลื่อนไหวอยู่ที่ประมาณ 14 – 22
บาทต่อกิโลกรัม

จากปริมาณผลปาล์มสดและน้ำมันปาล์มดิบที่ออกสู่ตลาดในปี 2546 ที่สูงกว่าปี 2545 ถึง 29% และ
35% ตามลำดับ แต่ราคาน้ำมันปาล์มดิบกลับไม่ได้เปลี่ยนแปลงมากนักจากปี 2545
ทั้งนี้เนื่องจากในช่วงปี 2546 ราคาตลาดโลกโดยเฉลี่ยอยู่ในระดับสูงกว่าปี 2545
และในช่วงไตรมาส 2 และ 3 ผู้ประกอบการมีการส่งออกน้ำมันปาล์มดิบถึงประมาณ 86,000 ตัน
เพื่อลดอุปทานส่วนเกินในประเทศลง
ราคาน้ำมันปาล์มในประเทศที่ควรจะปรับลดลงตามอุปทานส่วนเกิน
จึงสามารถยืนได้ในระดับใกล้เคียงกับปี 2545
ทำให้เห็นว่าการคาดการณ์ราคาน้ำมันปาล์มนั้นมีความไม่แน่นอนสูง
เนื่องจากมีปัจจัยที่ส่งผลกระทบหลายด้าน ที่ไม่สามารถควบคุมได้
ทำให้การบริหารจัดการสินค้าคงคลังจะต้องระมัดระวัง
ฝ่ายบริหารจะต้องติดตามและคาดการณ์ปริมาณผลปาล์มสดที่จะออกสู่ตลาดในแต่ละฤดู
โดยสังเกตจากสวนปาล์มของบริษัทเองและในจังหวัดใกล้เคียง
และรวมถึงจะต้องติดตามตัวเลขที่เกี่ยวข้องกับผลผลิต การส่งออก
ปริมาณน้ำมันปาล์มคงเหลือทั้งในประเทศและต่างประเทศอย่างใกล้ชิด
เพื่อใช้ในการวางแผนและประมาณการราคาการรับซื้อผลปาล์มสดและราคาขายน้ำมันปาล์มดิบต่อไป

เมื่อ AFTA มีผลบังคับใช้ ราคาน้ำมันปาล์มดิบในประเทศต้องสามารถแข่งขันกับราคาตลาดโลกได้
เนื่องจากโรงงานกลั่นน้ำมันปาล์มสามารถนำเข้าน้ำมันปาล์มกึ่งบริสุทธิ์หรือ Crude Palm Olein
แทนการซื้อน้ำมันปาล์มดิบในประเทศ ทั้งนี้เพื่อลดต้นทุนการผลิตของโรงงานกลั่นน้ำมัน
ดังนั้นการขายน้ำมันปาล์มดิบจะต้องแข่งขันด้านราคากับน้ำมันปาล์มกึ่งบริสุทธิ์ที่นำเข้ามาในประเทศไทย
และต้องเผชิญกับการแข่งขันของน้ำมันถั่วเหลือง หรือน้ำมันพืชทดแทนอื่น

จากสภาพอากาศที่แห้งแล้ง และระดับน้ำฝนในปี 2546 ต่ำกว่าปี 2545
จะมีผลทำให้ผลผลิตปาล์มสดอาจน้อยกว่าปี 2545
และการเพิ่มกำลังการผลิตของโรงงานสกัดโดยมีโรงงานใหม่เพิ่มขึ้น
และการขยายกำลังการผลิตของโรงงานเดิม จะทำให้ผลปาล์มสดป้อนเข้าสู่โรงงานไม่เพียงพอ
การแข่งขันการซื้อผลปาล์มสดจะรุนแรง ราคาผลปาล์มสดจะสูงขึ้น
ทำให้เกษตรการผู้ปลูกปาล์มมีรายได้มากขึ้น แต่คุณภาพปาล์มสดจะลดลง

จากปัจจัยดังกล่าวโรงงานสกัดน้ำมันปาล์มดิบจะต้องมีการปรับปรุงประสิทธิภาพการผลิตและบริหารต้นทุนให้ต่ำพอเหมาะที่จะแข่งขันได้
ถ้าโรงงานสกัดน้ำมันปาล์มดิบมีสวนปาล์มน้ำมันเป็นของตนเองก็จะมีความได้เปรียบในการแข่งขัน

บริษัทฯจะเพิ่มสัดส่วนการซื้อผลปาล์มสดและรวมถึงการปรับปรุงคุณภาพของผลปาล์มสดจากบุคคลภายนอกด้วยการให้บริการแนะนำการปลูกและดูแลรักษาสวนปาล์ม
รวมถึงการขายกล้าพันธุ์ที่มีคุณภาพดีแก่บุคคลภายนอก
เนื่องจากบริษัทฯได้ทำการปลูกปาล์มน้ำมันทดแทนตั้งแต่ในปี 2544

แนวโน้มภาวะอุตสาหกรรม

อุตสาหกรรมน้ำมันปาล์มของไทยมีแนวโน้มที่จะพัฒนาและขยายตัวต่อไปได้อีกมาก
จะเห็นได้จากอัตราการบริโภคน้ำมันปาล์มต่อคนต่อปีของไทยยังคงอยู่ในระดับต่ำที่ประมาณ 9
กิโลกรัม ในขณะที่ตัวเลขเฉลี่ยของโลกอยู่ที่ประมาณ 19 กิโลกรัมในปี 2545 นอกจากนั้น
น้ำมันปาล์มยังมีราคาถูกกว่าน้ำมันพืชประเภทอื่นๆ
ทำให้น้ำมันปาล์มไม่มีปัญหาด้านตลาดรองรับทั้งตลาดภายในและต่างประเทศ ที่ผ่านมา
ผู้ประกอบการในอุตสาหกรรมน้ำมันปาล์มส่วนใหญ่จะผลิตน้ำมันปาล์มเพื่อตอบสนองความต้องการในประเทศเป็นหลัก
แต่ในบางสถานการณ์ที่มีผลผลิตออกมามากเกินความต้องการในประเทศ
เนื่องจากสภาพดินฟ้าอากาศเอื้ออำนวย ราคาในประเทศตกต่ำ
ในขณะที่ราคาน้ำมันปาล์มในต่างประเทศสูงกว่าราคาขายในประเทศ
ก็จะทำให้มีการส่งออกเป็นครั้งคราว ดังนั้น ในอนาคตหากผู้ประกอบการในอุตสาหกรรมน้ำมันปาล์ม
รวมถึงเกษตรกรผู้ปลูกปาล์มน้ำมันสามารถพัฒนาประสิทธิภาพการผลิต
และบริหารต้นทุนการผลิตให้อยู่ในระดับต่ำ
ก็จะสามารถผลิตน้ำมันปาล์มเพื่อส่งออกอย่างต่อเนื่องได้อีกช่องทางหนึ่ง
อีกทั้งการส่งออกเพื่อระบายอุปทานส่วนเกินยังเป็นการลดความผันผวนของราคาน้ำมันปาล์มลงได้
ทำให้มองว่าศักยภาพของอุตสาหกรรมน้ำมันปาล์มของไทยมีแนวโน้มที่จะเติบโตได้ต่อไปทั้งในตลาดในประเทศและตลาดส่งออก

นอกจากนั้น
การที่ภาครัฐเข้ามาให้การสนับสนุนอุตสาหกรรมน้ำมันปาล์มโดยมีการทำแผนพัฒนาปาล์มน้ำมันและน้ำมันปาล์ม
พ.ศ. 2543-2549 ของกระทรวงเกษตรและสหกรณ์ และกำหนดให้เป็นนโยบายเร่งด่วนนั้น
ก็จะเป็นแรงเสริมให้อุตสาหกรรมปาล์มน้ำมันและน้ำมันปาล์มมีการพัฒนาด้านประสิทธิภาพการผลิตอย่างต่อเนื่อง
อีกทั้งการศึกษาค้นคว้าวิจัยของภาคเอกชนในการพัฒนาช่องทางการนำน้ำมันปาล์มไปใช้ประโยชน์ในด้านอื่นเพื่อเพิ่มมูลค่าให้น้ำมันปาล์ม
ก็นับเป็นอีกก้าวหนึ่งที่สำคัญในการพัฒนาอุตสาหกรรมน้ำมันปาล์มต่อไป

 สภาพการแข่งขันในอนาคต ขึ้นอยู่กับปริมาณผลปาล์มสดที่ออกมาในแต่ละปีและกำลังการผลิตน้ำมันปาล์มดิบของโรงงานสกัดทั้งหมด หากมีจำนวนโรงงานสกัดน้ำมันปาล์มดิบเพิ่มขึ้นมากกว่าการเพิ่มขึ้นของพื้นที่เพาะปลูกปาล์มน้ำมัน ก็จะเกิดการแข่งขันราคาในการซื้อผลปาล์มสด ทำให้ต้นทุนน้ำมันเพิ่มสูงขึ้นตามไปด้วย 

การเปิดเสรีการค้าน้ำมันปาล์มตามข้อตกลงการค้าเสรีอาเซียน
ซึ่งประเทศไทยได้ปรับลดภาษีนำเข้าน้ำมันปาล์มให้เหลือร้อยละ 5 ตั้งแต่เดือนมกราคม 2546
ทั้งน้ำมันปาล์มดิบและน้ำมันปาล์มบริสุทธิ์ โดยไม่จำกัดปริมาณนำเข้า แต่จนถึงปัจจุบัน
รัฐบาลยังไม่ได้กำหนดระเบียบปฏิบัติและวิธีการนำเข้าดังกล่าว
ซึ่งถ้าหากมีการนำเข้าได้อย่างเสรีจริง ก็จะส่งผลกระทบต่อเกษตรกรรายย่อยที่มีผลผลิตต่อไร่ต่ำ
ในส่วนของโรงงานสกัดน้ำมันปาล์ม
ก็จะได้รับผลกระทบเฉพาะโรงสกัดน้ำมันปาล์มที่มีประสิทธิภาพการผลิตต่ำและต้นทุนการผลิตสูง
ไม่สามารถแข่งขันกับมาเลเซียและอินโดนีเซียในด้านราคาได้ ดังนั้น AFTA
จะยังคงมีผลกระทบต่ออุตสาหกรรมน้ำมันปาล์มในประเทศไทยเป็นอย่างมาก

สำหรับผลกระทบต่อบริษัทนั้น คาดว่ามีค่อนข้างน้อย
จากการที่บริษัทมีระบบบริหารจัดการที่ดีและมีการปรับปรุงประสิทธิภาพของเครื่องจักรและการผลิตตลอดเวลา
อีกทั้งยังเป็นเจ้าของสวนปาล์มขนาดใหญ่ที่สุดในประเทศไทย
ทำให้บริษัทมีต้นทุนการผลิตต่ำสามารถแข่งขันกับน้ำมันปาล์มที่จะนำเข้าจากประเทศมาเลเซียได้

3. การจัดหาผลิตภัณฑ์หรือบริการ

ก. ลักษณะการจัดให้ได้มาซึ่งผลิตภัณฑ์

  การผลิต บริษัทฯ มีโรงงานสกัดน้ำมันปาล์มดิบ (CPO)
  และโรงงานสกัดน้ำมันจากเมล็ดในปาล์มดิบ (CPKO) ตั้งอยู่เลขที่ 98 หมู่ 6 กม. 9.5
  ถนนเหนือคลอง-เขาพนม ตำบลห้วยยูง อำเภอเหนือคลอง จังหวัดกระบี่ 81130

  ---------------------------------------- ----------- ---------- ---------
                                           (หน่วย:ตัน)              

                                           ปี 2544      ปี 2545     ปี 2546

  ปริมาณการผลิตเต็มที่ของผลิตภัณฑ์:-                                      

  แผนกน้ำมันปาล์มดิบ                                                  

  ผลปาล์มสดที่ใช้ในการผลิตเต็มที่                  360,000     360,000    360,000

  น้ำมันปาล์มดิบ (18%)                         64,800      64,800     64,800

  เมล็ดในปาล์ม (5.25%)                       18,900      18,900     18,900

  แผนกน้ำมันเมล็ดในปาล์มดิบ                                            

  เมล็ดในปาล์มที่ใช้ในการผลิตเต็มที่                26,500      26,250     26,250

  น้ำมันเมล็ดในปาล์มดิบ (41%)                   10,762      10,762     10,762

  กากเมล็ดในปาล์ม (52%)                      13,650      13,650     13,650

  ปริมาณการผลิตจริง:-                                                

  แผนกน้ำมันปาล์มดิบ                                                  

  ผลปาล์มสดที่ใช้ในการผลิต                      316,423     187,198    166,724

  น้ำมันปาล์มดิบ                               56,756      36,695     31,841

  เมล็ดในปาล์ม                               15,468      8,928      8.071

  อัตราการใช้กำลังการผลิต                      88%         52%        46%

  แผนกน้ำมันเมล็ดในปาล์มดิบ                                            

  เมล็ดในปาล์มที่ใช้ในการผลิตเต็มที่                17,313      8,838      7,167

  น้ำมันเมล็ดในปาล์มดิบ                         7.456       3,792      3,018

  กากเมล็ดในปาล์ม                            8,716       4,436      3,649

  อัตราการใช้กำลังการผลิต                      65%         33%        27%

  อัตราเพิ่มของปริมาณการผลิตตามจำนวนหน่วย        51%         51%        (20%)
  ---------------------------------------- ----------- ---------- ---------

หมายเหตุ กำลังการผลิตจริงในแต่ละปี จะแตกต่างจากกำลังการผลิตเต็มที่ที่ออกแบบไว้
เนื่องจากความแตกต่างของปริมาณผลปาล์มสด ซึ่งมีสาเหตุสำคัญมาจากปริมาณน้ำฝนที่ตกในแต่ละปี

การจัดหาวัตถุดิบ

เนื่องจากผลปาล์มสดจากสวนของบริษัทฯเองที่ป้อนเข้าสู่โรงงานมีไม่เพียงพอ
ทำให้บริษัทฯต้องรับซื้อจากเกษตรกรรายย่อย
เพื่อที่จะเพิ่มปริมาณผลปาล์มสดของบริษัทฯที่จะป้อนเข้าสู่โรงงาน
บริษัทฯจึงมีนโยบายในการซื้อที่ดินเพิ่มเพื่อการปลูกปาล์ม ซื้อสวนปาล์ม
หรือให้การบริการดูแลและบริหารสวนปาล์มน้ำมัน เพื่อเป็นแหล่งวัตถุดิบให้กับบริษัทฯ
เนื่องจากบริษัทฯมีความสามารถที่จะบริหารงานและการจัดการในด้านการปลูกปาล์มน้ำมันในพื้นที่ขนาดใหญ่
และสามารถรองรับการขยายพื้นที่เพาะปลูกปาล์มน้ำมันโดยไม่ต้องเพิ่มกำลังพล

สภาพปัญหาเกี่ยวกับวัตถุดิบ

ปริมาณผลผลิตปาล์มสดขึ้นอยู่กับระดับน้ำฝนและการดูแลรักษา
คุณภาพของผลปาล์มที่จะให้ได้น้ำมันปาล์มดิบในอัตราสูงขึ้นอยู่กับวิธีการตัดและเก็บเกี่ยว
เนื่องจากการดูแลที่ดีและมีมาตราฐานในการเก็บเกี่ยว
ทำให้คุณภาพของผลปาล์มจากสวนของบริษัทฯนั้นอยู่ในเกณฑ์ดีและ
ให้อัตราการสกัดน้ำมันปาล์มดิบสูงกว่าซื้อจากเกษตรกรรายย่อย

แต่เนื่องจากผลปาล์มสดมีไม่เพียงพอกับความต้องการของโรงงานสกัดน้ำมันปาล์ม
ซึ่งมีจำนวนโรงงานเพิ่มขึ้นในแต่ละปี ทำให้เกิดการแข่งขันการซื้อผลปาล์มสดเป็นไปอย่างเข้มข้น
แต่อัตราการสกัดน้ำมันปาล์มที่ได้ค่อนข้างต่ำ สาเหตุอีกประการหนึ่งคือสภาพอากาศที่แห้งแล้ง
อัตราการขาดน้ำในดินทำให้ผลปาล์มสดที่ได้นั้นให้น้ำมันปาล์มดิบในอัตราต่ำ
และการเก็บเกี่ยวของเกษตรกรผู้ปลูกปาล์มน้ำมันรายย่อยไม่ได้มาตราฐาน
คือมีการเก็บเกี่ยวผลปาล์มก่อนจะถึงเวลาอันสมควร โดยเฉพาะในช่วงที่ผลปาล์มสดมีราคาสูง

ดังได้กล่าวข้างต้นนั้นเกษตรกรผู้ปลูกปาล์มน้ำมันรายย่อยไม่สามารถทำได้เหมือนกับบริษัทฯที่มีมาตรฐานวางไว้แล้ว
ดังนั้นบริษัทฯจึงได้จัดทำนโยบายให้คำแนะนำแก่ผู้ปลูกปาล์มน้ำมันและแบ่งปันข้อมูลให้แก่กันและกัน
และสามารถเข้าเยี่ยมชมสวนของบริษัทฯ
สำหรับผู้ปลูกปาล์มน้ำมันที่ต้องการปรับปรุงคุณภาพปาล์มน้ำมันตามมาตรฐานทั้งด้านการดูแลรักษาและผลผลิตต่อไร่
เพื่อให้ผลผลิตที่ส่งป้อนเข้าสู่โรงงานสกัดน้ำมันปาล์มดิบนั้นมีคุณภาพมากขึ้น
สิ่งนี้คืออัตราการสกัดน้ำมันปาล์มดิบจะสูงขึ้น

บริษัทฯได้มีการคัดคุณภาพของผลปาล์มสดจากผู้ปลูกปาล์มน้ำมัน ณ จุดรับซื้อ
แต่วิธีการนี้ไม่สามารถทำได้ในช่วงที่ผลปาล์มสดมีปริมาณน้อย
นอกจากนั้นบริษัทฯยังได้มีการแนะนำผู้ปลูกปาล์มน้ำมันเกี่ยวกับคุณภาพของผลปาล์มสดที่ควรจะนำส่งโรงงาน
บริษัทฯเชื่อว่าโปรแกรมการให้คำแนะนำแก่ผู้ปลูกปาล์มน้ำมันทั่วไปจะช่วยปรับปรุงคุณภาพของผลปาล์มสดที่จะป้อนเข้าสู่โรงงานให้มีคุณภาพดีขึ้นและเป็นการเพิ่มอัตราการสกัดน้ำมันด้วย
ทั้งนี้บริษัทฯก็ต้องมีการปรับราคารับซื้อผลปาล์มสดให้สูงด้วย
เพื่อเป็นการจูงใจให้ผู้ปลูกปาล์มส่งผลปาล์มสดที่มีคุณภาพเข้าสู่โรงงาน

เทคโนโลยีสำหรับการสกัดน้ำมันปาล์มดิบเพื่อมีผลต่อการใช้วัตถุดิบนั้น
บริษัทฯใช้เป็นแบบมาตรฐานสากลในอุตสาหกรรมนี้
การปรับปรุงเพื่อให้การผลิตมีประสิทธิภาพนั้นขึ้นอยู่กับการใช้อุปกรณ์เครื่องจักรเครื่องมือและการปฏิบัติงานให้เหมาะสม
บริษัทฯเห็นว่าไม่มีเทคโนโลยีใหม่ๆที่ได้พิสูจน์แล้วมาทดแทนหรือใช้เพื่อให้มีผลต่อการใช้วัตถุดิบหรือปรับปรุงให้ดีขึ้น
บริษัทฯยังคงดำเนินวิธีการปฏิบัติและปรับปรุงประสิทธิภาพการผลิตอย่างต่อเนื่องเพื่อลดการสูญเสียน้ำมัน
การกำจัดมลภาวะเป็นพิษต่อสิ่งแวดล้อมซึ่งเกิดจากการกระบวนผลิต
และบริษัทฯได้ลงทุนในการปรับปรุงประสิทธิภาพการผลิตจำนวนทั้งสิ้น 14 ล้านบาทสำหรับปี 2546

การปลูกปาล์มทดแทน

บริษัทฯเริ่มโครงการการปลูกปาล์มทดแทนตั้งแต่ปี 2544 เป็นระยะเวลา 10 ปี
เพื่อที่จะให้ผลผลิตที่สูงขึ้น
การเปลี่ยนแปลงนี้เปิดโอกาสให้ผู้จัดการสวนปาล์มได้ปรับปรุงการจัดสวนใหม่
ซึ่งจะทำให้มาตรฐานการปลูกปาล์มสูงขึ้นและให้ผลผลิตปาล์มสดต่อไร่สูงขึ้นด้วย

ในปี 2544 บริษัทฯได้ปลูกทดแทน 429.52 เฮกตาร์ โดยนำพันธุ์ต้นกล้าปาล์มมาจากคอสตาริกา
ต้นปาล์มน้ำมันเหล่านี้อยู่ในสภาวะเจริญเติบโตและพัฒนาได้ดีเมื่อนำลงปลูกบนเนื้อที่ที่ได้จัดเตรียมไว้
นอกจากนั้นบริษัทฯยังได้ปลูกพืชคลุมดินทั้งหมดบนเนื้อที่ที่ปลูกปาล์มใหม่ เพื่อเพิ่มสารอาหาร
ป้องกันการกัดเซาะหน้าดิน และป้องกันไม่ให้แสงแดดลงหน้าดินเพื่อป้องกันวัชพืช
ต้นปาล์มน้ำมันนี้มีอายุได้ 29 เดือน และจะสามารถเก็บเกี่ยวได้ตั้งแต่เดือนมกราคม 2547
เป็นต้นไป

ในปี 2545 บริษัทฯได้ปลูกทดแทน 412.84 เฮกตาร์ อายุของต้นปาล์มน้ำมันนี้ได้ 17 เดือน
และจะสามารถเก็บเกี่ยวได้ประมาณเดือนมกราคม 2548

บริษัทฯจะเน้นการจัดการควบคุมสัตว์ที่จะมาทำลายต้นปาล์มน้ำมันที่มีอายุน้อย
และเชื้อโรคที่อาจเกิดขึ้นได้ เพื่อไม่ให้มีผลกระทบต่อต้นปาล์มน้ำมัน

จำนวนผู้จำหน่ายวัตถุดิบ

บริษัทฯมีการซื้อผลปาล์มสดจากชาวสวนในเขตกระบี่และสุราษฎร์ธานี
โดยไม่มีรายใดที่บริษัทฯซื้อผลปาล์มสดมากกว่าร้อยละ 30 ของยอดซื้อผลปาล์มสดทั้งหมด

สัดส่วนการซื้อวัตถุดิบในประเทศและต่างประเทศ

เนื่องจากวัตถุดิบของบริษัทฯ คือ ผลปาล์มสด เป็นพืชผลทางการเกษตร
ซึ่งควรนำเข้าสู่กระบวนการผลิตโรงงานสกัดน้ำมันภายใน 24 ชั่วโมง
มิฉะนั้นแล้วจะทำให้ผลปาล์มเสื่อมคุณภาพ
และเมื่อสกัดเป็นน้ำมันปาล์มแล้วอาจจะมีกรดสูงเกินกว่ามาตรฐานสากลในการซื้อขายน้ำมันปาล์ม
มีผลให้ถูกตัดราคาเมื่อมีการส่งมอบ
ดังนั้นในอุตสาหกรรมนี้จึงไม่มีการนำเข้าผลปาล์มสดจากต่างประเทศ
การนำเข้าจะเป็นในรูปของน้ำมันปาล์มดิบ หรือน้ำมันปาล์มบริสุทธิ์

ข. ผลกระทบต่อสิ่งแวดล้อม

การบริหารสิ่งแวดล้อม (Environmental Management) เป็นกระบวนการที่ต่อเนื่อง
กลไกการปฏิบัติงานที่จะควบคุมความเสี่ยงของสิ่งแวดล้อมและกลยุทธเชิงปฏิบัติการนั้นจะส่งผ่านมายังการฝึกปฏิบัติของพนักงานและผู้บริหารของบริษัทต้องมีจริยธรรมในการบริหารงาน
บริษัทฯได้มีนโยบายและวิธีปฏิบัติเพื่อให้แน่ใจว่ากระบวนการผลิตจะกระทบต่อสิ่งแวดล้อมน้อยที่สุด
นอกจากนั้นในปี 2547 บริษัทมีโครงการจะเข้าสู่ระบบมาตรฐานการจัดการสิ่งแวดล้อม ISO 14001
เพื่อให้โครงการบริหารสิ่งแวดล้อมมีประสิทธิภาพมากยิ่งขึ้น

โรงงานสกัดน้ำมันเมล็ดในปาล์มดิบนั้นจะไม่มีมลภาวะเป็นพิษแต่อย่างใด
ปริมาณของเสียที่เป็นชีวะภาพนั้นมีเพียงเล็กน้อยมาก
ซึ่งจะถูกกรองและนำลงสู่บ่อพักแห้งของโรงงานสกัดน้ำมันปาล์มดิบ

สำหรับโรงงานสกัดน้ำมันปาล์มดิบนั้นมีของเสียดังต่อไปนี้

ของเหลว

ขี้น้ำมันและของเหลวจากหม้อนึ่งนั้นจะถูกดักเก็บและแยกเอาน้ำมันออก
เพื่อรอจำหน่ายเป็นน้ำมันที่มีคุณภาพต่ำ ในส่วนที่เหลือจะถูกส่งลงในบ่อน้ำเสียของบริษัทฯ

น้ำเสียของบริษัทฯจะถูกปล่อยลงในบ่อน้ำเสีย บ่อน้ำเสียมีทั้งหมด 6 บ่อ
และน้ำเสียจะไหลลงทีละบ่อๆอย่างต่อเนื่อง ซึ่งในช่วงนี้มีการย่อยสารชีวะภาพ
การไหลของน้ำเสียในบ่อน้ำเสียนั้นบริษัทฯ ใช้ระบบน้ำตกคือไหลลงทีละบ่อซึ่งมีระดับลดหลั่นกันลงมา
บ่อน้ำเสียสี่บ่อแรกจะลึกสำหรับการย่อยสลายโดยไม่ใช้ออกซิเจน
และบ่อน้ำเสียสองบ่อสุดท้ายจะตื้นเพื่อที่จะให้ออกซิเจนช่วยย่อยสลาย
น้ำเสียที่ถูกย่อยสลายแล้วจะถูกปั้มเข้าสู่ที่เก็บน้ำเสียในสวนของบริษัทฯ ซึ่งเป็นที่สูงโดยใช้ท่อใต้ดิน
น้ำเสียที่เก็บไว้ในสวนของบริษัทฯจะปล่อยลงสู่ร่องคูน้ำที่ตื้นกระจายอยู่ในสวน
เพื่อให้ซึมเข้าสู่ผิวดินเป็นการเพิ่มสารอาหารในดินแทนการใส่ปุ๋ยต่อไป
ระบบนี้เป็นเทคโนโลยีที่ได้พิสูจน์แล้วและโรงงานสกัดน้ำมันปาล์มดิบหลายโรงงานนิยมใช้กัน
ร่องคูน้ำสำหรับน้ำเสียนี้จะมีระยะเวลาการดูดซึมและระยะเวลาหมุนเวียนประมาณ 6 สัปดาห์
บริษัทฯ ใช้เนื้อที่มากกว่า 850 ไร่
สำหรับการกระจายน้ำเสียที่บำบัดแล้วลงสู่ดินและถูกควบคุมดูแลด้วยพนักงาน สำนักงานเทคโนโลยี
กรมโรงงานอุตสาหกรรม กระทรวงอุตสาหกรรมได้กำหนดค่า BOD
ในน้ำเสียที่จะปล่อยลงสู่แม่น้ำลำคลองต้องไม่เกิน 20 มิลลิกรัมต่อลิตร บริษัทฯ
ไม่ได้ปล่อยน้ำเสียที่บำบัดแล้วลงสู่แม่น้ำลำคลอง แต่จะปล่อยลงสู่ดินในบริเวณสวนของบริษัทฯ
บ่อน้ำเสียจะต้องขุดลอกเป็นระยะๆ
ตะกอนที่ขุดออกจากบ่อน้ำเสียนั้นจะถูกเก็บไว้ในบ่อตากแห้งเป็นระยะเวลา 1
ปีเพื่อให้เกิดสารอาหารที่มีคุณภาพ
ตะกอนที่ตากแห้งแล้วนี้จะนำไปปกคลุมหน้าดินในสวนปาล์มของบริษัทฯสำหรับทดแทนปุ๋ยในช่วงหน้าร้อน

ของแข็ง ได้แก่ ทะลายปาล์มเปล่า, ไฟเบอร์, เปลือกเมล็ดปาล์ม, ขี้เถ้า ควันดำและเขม่า

ทะลายเปล่าถูกนำไปปกคลุมหน้าดินในสวนของบริษัทฯเพื่อทดแทนปุ๋ย
ไฟเบอร์และเปลือกเมล็ดปาล์มจะเป็นเชื้อเพลิงแก่ Boiler
หรือเปลือกเมล็ดปาล์มอาจขายให้โรงงานอื่นที่ต้องการ
ตะกอนที่ขุดจากบ่อน้ำเสียจะใช้เป็นประโยชน์ในสวนของบริษัทฯ
บริษัทฯจะป้องกันการไหลซึมของน้ำผสมตะกอนนี้ในฤดูฝนโดยการขุดร่องน้ำรอบสวนเพื่อดักน้ำไหลลงสู่ที่อื่น

บริษัทฯ ได้ซ่อมแซมและปรับปรุงเครื่อง Boiler และการป้อนเชื้อเพลิงเข้าสู่ Boiler
ซึ่งมีผลต่อการลดควันดำและเขม่าของโรงงาน อย่างไรก็ตามควันดำและเขม่าจาก Boiler
ของโรงงานสกัดน้ำมันปาล์มดิบที่เป็นปัญหาอยู่นี้อาจมาจากเชื้อเพลิงที่ป้อน เช่น
ไฟเบอร์และเปลือกเมล็ดปาล์ม ค่าควันดำและเขม่าของโรงงานสกัดน้ำมันปาล์มดิบจากกรมโรงงาน
กระทรวงอุตสาหกรรมต้องไม่เกิน 400 มิลลิกรัมต่อลูกบาศก์เมตร
ซึ่งโดยปกติแล้วสำหรับอุตสาหกรรมนี้จะอยู่ระหว่าง 600 – 1400 มิลลิกรัมต่อลูกบาศก์เมตร
ปัญหาควันดำและเขม่านี้ชมรมโรงสกัดน้ำมันปาล์มดิบซึ่งบริษัทฯเป็นสมาชิกด้วยร่วมทุนกันวิจัยปัญหาด้านเขม่าและควันไฟสำหรับอุตสาหกรรมน้ำมันปาล์มดิบ
ร่วมกับสภาอุตสาหกรรมจังหวัดกระบี่และสถาบันสิ่งแวดล้อมไทย ตั้งแต่ปี 2541 เป็นต้นมา
โดยมีโรงงานสกัดน้ำมันปาล์มดิบสองโรงในภาคใต้ของประเทศไทยเป็นโรงงานต้นแบบของการวิจัยและอีกโรงงานหนึ่งได้ติดตั้งเครื่องจักรเพื่อขจัดควันไฟและเขม่าโดยใช้เทคโนโลยีแบบใหม่
ซึ่งการติดตั้งระบบกำจัดควันไฟและเขม่านี้บริษัทฯได้ติดตั้งเป็นที่เรียบร้อยแล้วโดยลงทุนทั้งหมด 5.76
ล้านบาท

4. งานที่ยังไม่ได้ส่งมอบ

- ไม่มี -